ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за закључивање Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, садржан је у одреди члана 97. тачка 1. Устава Републике Србије, према којој Република Србија уређује и обезбеђује њен међународни положај и односе са другим државама и међународним организацијама.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ АНЕКСА 2 СПОРАЗУМА

Споразум између Владе Републике Србије и Владе Републике Француске о сарадњи у области спровођења приоритетних пројеката у Републици Србији, потписан је 26. новембра 2020. године, и ратификован у Народној скупштини Србије 24. децембра 2020. године, ради унапређења билатералне економске сарадње. Споразумом су издвојена два приоритетна, стратешка пројекта од значаја за Владу Републику Србију, спровођење фазе 1 Београдског метроа и увођење аутоматизације електродистрибутивне мреже средњег напона у оквиру опште аутоматизације српске електродистрибутивне мреже.

Анекс 1 Споразума између Владе Републике Србије и Владе Републике Француске о сарaдњи у области спровођења приоритeтних пројеката у Републици Србији, потписан је 26. и 30. марта 2021. године, и ступио на снагу 20. маја 2021. године. Закључењем Анекса 1 Споразума, променила се надлежна институција за спровођење приоритетног пројекта из области енергетике, услед промене статуса и пословања Електродистрибуције Србије д.о.о. Београд. Поред наведеног, проширен је обухват сарадње и на друге приоритетне пројекте, као што је сарадња на реализацији осталих фаза пројекта „Београдски метро”.

Разлог за доношење Закона о потврђивању Анекса 2 Споразума односи се на увећање финансијске подршке за спровођење Фазе I пројекта „Београдски метро”, као и проширења опсега сарадње на нове приоритетне пројекте који се тичу унапређења система вештачке интелигенције, развоја инфраструктуре и управљања отпадним водама у Великом Селу и модернизације електроенергетског система кроз развој обновљивих извора енергије и складишних капацитета. Такође се мењају услови и временски оквир извршења наведених обавеза страна потписница.

Испред Владе Републике Србије, Анекс 2 Споразума је потписао 25. јуна 2024. године, први потпредседник Владе и министар финансија, Синиша Мали. Анекс 2 Споразума је потписан на српском и француском језику.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. предвиђа се потврђивање Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, потписан 25. јуна 2024. године, у оригиналу на српском и француском језику.

Одредба члана 2. садржи текст Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, у оригиналу на српском и француском језику.

Одредбом члана 3. уређује се ступање на снагу овог закона.

IV. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ АНЕКСА 2 СПОРАЗУМА

Извршавањем Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, не стварају се финансијске обавезе за Републику Србију.

V. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона о потврђивању Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, није потребно обезбедити додатна средства у буџету Републике Србије, нити из осталих извора финансирања.